Document ID: /fineweb-2-swissfilter-quality_10-filterrobots/filtered/02633.jsonl.gz/43

FRI, 30 DEC 2000 15:00:00 GMT
Kosovo in Albanija
Vzpon Rugove
Vse bolj očitno postaja, da v času, ko se na Kosovu in v Albaniji
pripravljajo na lokalne volitve v Tirani in Prištini politične dogodke v regiji
ocenjujejo zelo različno.
Bilo je dovolj, da se je v albanskih dnevnih listih brez posebne publicitete
pojavila ena samo raziskava javnega mnenja in že je postalo jasno, da se uradna
Tirana in Priština danes nahajata na različnih valovnih dolžinah in na zelo
različen način ocenjujeta razvoj političnih dogodkov na Kosovu. V oktobru bodo
namreč tako v Albaniji kot na Kosovu glasovali za lokalno oblast. In tako kot v
Albaniji so tudi na Kosovu notranja politična rivalstva dosegla vreliščno
točko.
Brez zadržkov bi lahko rekli, da niti Albanija na Kosovu in niti Kosovo v
Albaniji ne predstavljajo več predvolilnega aduta. Mnenja, ki so govorila o
velikem vplivu Albanije na Kosovu so zbledela, na straneh tiska v Tirani pa so
kronike s Kosova v precejšnji meri umanknjene v ozadje.
Po zadnjih raziskavah javnega mnenja, ki so jih izvedli na Kosovu in objavili
v Tirani kar 44,6 odstotkov prebivalstva podpira Demokratično zvezo Kosova
Ibrahima Rugove, 15,8 odstotkov ThacijevoDemokratično stranko, 4,1 odstotka pa
Zvezo za prihodnost Kosova Ramusha Hajradinaja. Za povprečnega Albanca se vse to
zveni absurdno.
Tirana ima namreč povsem drugačen pogled na razmere na Kosovu, ravno tako kot
ima tudi Priština pocvsem drugačen pogled na zadeve v Albaniji. Po logiki Tirane
je Rugova človek, ki je s svojo filozofijo mirnega odpora Kosovo odvedel v
katastrofo. Rugova je človek, ki je v Kosovarjih ugasnil živec odpora in – še
huje – ni zal zavzeti dostojanstvenega stališča v najtežjem trenutku njihove
zgodovine, v času bombardiranja zveze NATO. Prizor njegovega srečanja z
Miloševićem, njegovi zadržki do sodelovanja z drugimi političnimi strankami na
vrhuncu zračne kampanje in skoraj sovražno stališče do OVK pred in po vojni, vse
to je bilo krivo za to, da so mnogi v Tirani pričeli verjeti, da Rugova po tem
ne bo več imel nikakršne politične prihodnosti. Obrazložitev, ki prihaja iz
Albanije je zelo enostavna. Pot mirnega odpora je doživela neuspeh in ta neuspeh
v največji meri nosi Rugovino ime. Rugova je storil veliko za
internacionalizacijo kosovskega vprašanja, toda ne glede na to je Kosovo ostalo
izven Daytona in bi lahko dokončno ostalo zunaj vsega, če se ne bi rodila
OVK.
Istočasno Albanci Rugovi ne morejo zlahka odpustiti njegovega pretiranega
angažiranje v albanskih notranjepolitičnih zadevah v času od 1991 do 1995 leta.
Njegovo pojavljanje z ramenom ob ramenu s takratnim predsednikom Berisho v
seriji mitingov, ki so jih organizirali v tem času in njegovo neposredno
sodelovanje v kampanji za referendum o zavrnjeni Ustavi iz leta 1994 so
povzročili, da se omenjanju Rugove v Albaniji takpoj pojavi vrsta dvomov.
Analitiki v Tirani opozarjajo, da Rugova še zmeraj ni na prepričljiv način
pojasnil svojega medvojnega srečanja z Miloševićem, ni izjavil, ali je bil
dejansko talec ali ne in še posebej ni nikoli pojasnil, zakaj je neprestano
zavračal obisk Albanije, dežele, v kateri se je nahajalo več kot 500 000
beguncev, ki jih je z odprtimi rokami dočakalo domače prebivalstvo. Albanci, ki
so dočakali kosovske begunce se čutijo užaljene zaradi dejstva, da je Rugova
obiskal Makedonijo, ne pa tudi Albanijo.
Ta enostavna logika nima povsem enake teže na Kosovu. Raziskave javnega
mnenja govorijo o nasprotnem. Volitve bi lahko potrdile njihova predvidevanja.
Zaradi česa ima Rugova še naprej tako veliko podporo ljudi in zakaj se zadeve ne
obračajo v prid OVK?
Ni pretirano reči, da je prav odnos do OVK in do političnih strank, ki so
nastale iz nje največji kamen spotike med Tirano in Prištino. Če bi vzpon
Rugovine popularnosti analizirali mirno in objektivno bi morali našteti na
desetine podrobnosti, ki se bolj nanašajo na slabo vodenje oblasti s strani OVK
in z njenim često partizanskim obnašanjem kot pa s političnim uspehom bivšega
predsednika. Tako so, na primer, na ulice Prištine pridrli kmetje iz Drenice,
Dečanov in drugih krajev. Lokali so zamenjali glasbo Michaela Jacksona z pesmimi
o Ademu Jašariju. Del komandantov je prodal lokale v trgovskem delu Prištine in
se sedaj odkrito ukvarja z tihotapljenjem. K vsemu temu je potrebno dodati tudi
neko vrsto občutka tesnobe zaradi prihodov tistih, ki se imenujejo "zmagovalci"
v mesta in njihovih ostrih vprašanj; "Kje ste bili vi, Prištinci, med
vojno?"
Analitiki v Tirani poudarjajo, da je glavni razlog široke podpore Rugovi
potrebno poiskati v dejstvu da je velik del prebivalstva Kosova bil
nepripravljen na oborožen odpor. Prebivalstvo je bilo paralizirano zaradi strahu
pred senco jugoslovanske vojske in zaradi uspehov, ki jih je imelo srbsko
nasilje. Samo s to logiko je mogoče pojasniti dejstvo, da je odpor OVK imel le
malo odmevov v Prištini v letu 1998 ter da se nič v mestu ni premaknilo vse do
začetka napadov zveze NATO. Ni skrivnost niti dejstvo, da so vso ta oboroženo
aktivnost v Prištini obravnavali s posmehom in da je bilo le malo tistih, ki bi
verjeli v to, kar bo kasneje postal glavni faktor intervencije na Kosovu.
Prav tako je potrebno vedeti, da je dobršen del prebivalstva oblikoval svoje
poglede v času prevlade "titoistične" in jugoslovanske ideologije in težko
verjamejo, da lahko s Kosovom upravlja človek, ki ni končal običajen ciklus
jugoslovanskega šolstva ter v predalu nima diplome neke od univerz. Ne smemo
pozabiti tudi na to, da je bilo jugoslovanstvo močno tudi v ostalih delih bivše
federacije, celo v republikah z izrazitim nacionalizmom, kot so na primer
Hrvaška in Slovenija.
Vse to so kompleksi, ki so zavrli vzpon OVK in zaradi katerih se je zelo malo
ljudi iz mest vključilo v vojno. Toda po vojni so soočeni z vzponom zmagovalcev,
zato je največji del prebivalstva pričel čutiti, da je nezaščiten. Gre za
psihološko in ne toliko za fizično zaščito. In vsi ti so našli zatočišče v
Rugovini filozofiji ter na vparašanje "kje si bil v času ko smo se mi
borili?" pričeli odgovarjati "v Rugovinovem mirnem odporu."
Ta prikaz različnih pogledov Tirane in Prištine na Kosovo ima svoj odraz tudi
v obratnem presenečenju Kosovarjev, ki leta 1997 zaradi nepoznavanja notranjega
položaja v Albaniji niso razumeli, zakaj bi Albanci morali nasprotovati oblasti
predsednika Sali Beriša in glasovati za njegove tekmece, bivše komuniste. Čeprav
se je s tem težko sprijazniti, vse to kaže, da se načini razmišljanja in
političnega ocenjevanja v Prištini in Tirani razlikujejo bolj kot se je to
mislilo do sedaj.
Vse to je bil razlog, da je Tirana postala bolj indeferentna do političnega
razvoja na Kosovu in da so bile razvrednotena vsa politična sporočila, ki
prihajajo od tod. Zaradi tega prevladujejo ocene, da bo albanski vpliv na
kosovske volitve v enaki meri kot vpliv Kosova na volitve v Albaniji zelo
neopazen ţer da "kosovskega aduta" ne bo mogoče uspešno izkoristiti v
predvolilni kampanji za lokalne volitve v Albaniji. In obratno.
Blendi Fevziu (AIM Tirana)